У 2009 пасля заўчаснай смерці У.М.Грома, які нязменна ўзначальваў ансамбль на працягу 25 гадоў, кіраўніцтва калектывам прымае Н.Л.Лісіца. Наталля Леанідаўна – выпускніца Беларускай дзяржаўнай кансерваторыі па класе акардэёна, віртуоз-выканаўца, выдатны дырыжор і аранжыроўшчык. 15 год яна працавала поплеч з Уладзімірам Мікалаевічам асістэнтам дырыжора і ў поўнай меры пераняла ад яго сакрэты народнага музыцыравання. За свой невялікі тэрмін кіравання Н.Л.Лісіца змагла не толькі зберагчы лепшыя традыцыі легендарнага калектыву, але і папоўніць яго здольнымі маладымі выканаўцамі. Гэта ў асноўным студэнты і выпускнікі сталічных навучальных музычных устаноў. Кіраўнік самааддана працуе над абнаўленнем рэпертуару. Так, у апошнія гады ён папоўніўся новымі творамі: песнямі “Жалейка”, “Чые пчолы”, “Мяне маці змалку навучала”, “Музыка-кавалёра”, “Сядзіць галубок над крыніцаю”, “Скрыпяць мае лапці”, “Ды я маю жаль”, музычнымі замалёўкамі “Сваты едуць”, музыкай да танцаў “Павей, ветру”, “Я боб малачу”, “Вецер”, “Брычка”, “Ківуха” і інш.